་ཕུང་པོ་འཁྲིགས་པ་བཞུགས་པ་ལ་དམིགས་ནས།  རང་ཉིད་སྔོན་ཐོག་མ་མེད་པ་ནས་འཁོར་བར་སྡུག་བསྔལ་གྱིས་མནར་བ་དང་།  དེ་དང་འདྲ་བར་སེམས་ཅན་ཐམས་ཅད་འཁོར་བར་སྡུག་བསྔལ་སྣ་ཚོགས་ཀྱིས་མནར་བ་ལ་མི་བཟོད་པའི་བློ་ཤུགས་དྲག་བསྐྱེད་ཅིང་།  མདུན་གྱི་ནམ་མཁར་བཞུགས་པ་རྣམས་ལ་དེ་ལས་སྐྱོབ་པའི་ནུས་པ་ཡོད་(༧)པར་ཡིད་ཆེས་ཀྱི་ངེས་པ་དྲངས་ནས་ངག་ཏུ་འདི་ལྟར་བརྗོད་པར་བྱ་སྟེ། ཕྱོགས་བཅུར་བཞུགས་པའི་བདེ་གཤེགས་ཐམས་ཅད་ཀྱི།  ། སྐུ་གསུང་ཐུགས་ཀྱི་རང་བཞིན་གཏན་གྱི་སྐྱབས།  ། བཀའ་དྲིན་འཁོར་མེད་རྩ་བའི་བླ་མ་ལ།  ། གསོལ་བ་འདེབས་སོ་ཚེ་ཡི་དངོས་གྲུབ་སྩོལ།  ། འཁོར་བསྒྱུར་རྩིབས་ཀྱི་མུ་ཁྱུད་རྫོགས་སྨིན་སྦྱངས།  ། མ་ལུས་མཐར་ཕྱིན་པ་ལས་སངས་རྒྱས་པ།  ། རྒྱལ་བ་འཆི་བདག་འཇོམས་མཛད་མགོན་པོ་ལ།  ། གསོལ་བ་འདེབས་སོ་ཚེ་ཡི་དངོས་གྲུབ་སྩོལ།  ། ལམ་མཆོག་འདི་ལས་འཆི་མེད་གོ་འཕང་མཆོག། འཇའ་ལུས་རྡོ་རྗེའི་སྐུ་བརྙེས་གྲུབ་པའི་རྒྱལ།  ། དེ་སྲས་མཆོག་གྱུར་གསང་སྔགས་སྡོང་པོ་ལ།  ། གསོལ་བ་འདེབས་སོ་ཚེ་ཡི་དངོས་གྲུབ་སྩོལ།  ། རླུང་སེམས་དབང་བསྒྱུར་རས་ཆུང་རྡོ་རྗེ་གྲགས།  ། ཚེ་གཅིག་ཟུང་འཇུག་བརྙེས་པ་མི་ལ་རྗེ།  ། གཞན་ཕན་ཐུགས་རྗེའི་གཏེར་གྱུར་སྒམ་པོ་པ།  ། གསོལ་བ་འདེབས་སོ་ཚེ་ཡི་དངོས་གྲུབ་སྩོལ།  ། ལོག་འདྲེན་ཟིལ་གནོན་ཕག་མོ་གྲུ་པའི་ཞབས།  ། ཡོངས་ཀྱི་དགེ་བའི་བཤེས་གཉེན་འཇིག་རྟེན་མགོན།  ། མངོན་ཤེས་མངའ་བདག་སྤྱན་སྔ་རིན་པོ་ཆེ།  ། གསོལ་བ་འདེབས་སོ་ཚེ་ཡི་དངོས་གྲུབ་སྩོལ།  ། གྲུབ་པ་མཆོག་བརྙེས་རྒྱལ་བ་ཡང་དགོན་པ།  ། བརྩེ་བའི་བདག་ཉིད་སྤྱན་སྔ་རིན་ཆེན་ལྡན།  ། ཀུན་མཁྱེན་མཁས་པའི་དབང་ཕྱུག་ཟུར་ཕུག་པ།  ། གསོལ་བ་འདེབས་སོ་ཚེ་ཡི་དངོས་གྲུབ་སྩོལ།  ། རྩ་རླུང་གནད་མཁྱེན་རྒྱལ་མཚན་དཔལ་བཟང་ཞབས།  ། ནུས་པ་མཆོག་བརྙེས་ཤེས་རབ་དཔལ་བཟང་དང་།  ། རིན་ཆེན་སེམས་ལ་མངའ་འབྱོར་ཚུལ་ཁྲིམས་དཔལ།  ། གསོལ་བ་འདེབས་སོ་ཚེ་ཡི་དངོས་གྲུབ་སྩོལ།  ། འཁྲུལ་པ་ཀུན་ཞིག་རིན་ཆེན་བཤེས་གཉེན་དང་།  ། མཁས་དང་གྲུབ་པའི་དབང་ཕྱུག་སངས་རྒྱས་ཆེ།  ། སྡུག་བསྔལ་སྒྲོལ་མཛད་སྐྱབས་མཆོག་དཔལ་བཟང་ལ།  ། གསོལ་བ་འདེབས་སོ་ཚེ་ཡི་དངོས་གྲུབ་སྩོལ།  ། བདེ་ཆེན་གྲུབ་པའི་དབང་ཕྱུག་དོན་ཡོད་གྲུབ།  ། སྤང་བླང་བྲལ་བ་སངས་རྒྱས་ཡེ་ཤེས་ཞབས།  ། བཀའ་དྲིན་མཉམ་མེད་ཆོས་ཀྱི་རྒྱལ་མཚན་ལ།  ། གསོལ་བ་འདེབས་སོ་ཚེ་ཡི་དངོས་གྲུབ་སྩོལ།  ། ཐམས་ཅད་མཁྱེན་པ་བློ་བཟང་རྒྱ་མཚོ་སྟེ།  ། གྲུབ་པ་མཆོག་བརྙེས་དཀོན་མཆོག་རྒྱལ་མཚན་དང་།  ། བཀའ་དྲིན་མཉམ་མེད་རྩ་བའི་བླ་མ་ལ།  ། གསོལ་བ་འདེབས་སོ་ཚེ་ཡི་དངོས་གྲུབ་སྩོལ།  ། ཐུགས་རྗེའི་འཇུག་པ་དུས་ལས་མི་འདའ་བས།  ། གདུལ་བྱ་འཁོར་བའི་སྡུག་བསྔལ་རྒྱ་མཚོ་ལས།  ། འདོན་པའི་གོ་ཆའི་ཁུར་ཆེན་ཆེར་བཞེས་པར།  ། གསོལ་བ་འདེབས་སོ་ཚེ་ཡི་དངོས་གྲུབ་སྩོལ།  ། རྗེ་བཙུན་འཇམ་པའི་དབྱངས་མཆོག་བློ་བཟང་གྲགས།  ། མདོ་སྔགས་བསྟན་པའི་གསལ་བྱེད་དཔལ་དང་ལྡན།  ། ཡེ་ཤེས་འཇུག་པ་མཆོག་གིས་རབ་གཟིགས་པ།  ། གསོལ་བ་འདེབས་སོ་ཚེ་ཡི་དངོས་གྲུབ་སྩོལ།  ། གཞན་ཡང་དངོས་དང་བརྒྱུད་པའི་བཀའ་དྲིན་གྱིས།  ། བརྩེ་བས་གཉེན་པའི་དྲིན་ཅན་བླ་མ་མཆོག། དབང་བསྐུར་རྒྱུད་བཤད་མན་ངག་སྩོལ་རྣམས་ལ།  ། གསོལ་བ་འདེབས་སོ་ཚེ་ཡི་དངོས་གྲུབ་སྩོལ།  ། དེ་ལྟར་དང་བའི་ཡིད་ཀྱིས་རབ་བཏུད་ནས།  ། རྩེ་གཅིག་གུས་པས་གསོལ་བ་བཏབ་པའི་མཐུས།  ། གནས་སྐབས་ནད་གདོན་བར་ཆད་ཀུན་ཞི་ཞིང་།  ། འཆི་མེད་ཚེ་ཡི་དཔལ་ལ་སྤྱོད་པར་ཤོག། ཁྱད་པར་འདི་ཡི་སྣང་བ་འགགས་པའི་ཚེ།  ། ཚེ་དཔག་མེད་མགོན་དགེ་སློང་དགེ་འདུན་སྡེ།  ། སྲས་མཆོག་གཉིས་སོགས་མཐའ་ཡས་བསུ་བ་ཡིས།  ། བདེ་བ་ཅན་གྱི་ཞིང་དུ་འཁྲིད་པར་ཤོག། དེ་ནས་མགོན་(༨)པོའི་ཞལ་བཟང་མངོན་གྱུར་ཅིང་།  ། དམ་ཆོས་གསུང་གི་བདུད་རྩི་ལེགས་མྱངས་ཏེ།  ། དེ་དོན་བསམས་པས་ཉོན་མོངས་ཡོངས་ཟད་ནས།  ། སངས་རྒྱས་གོ་འཕང་མཆོག་དེ་ཐོབ་པར་ཤོག། ཅེས་བརྗོད་ཅིང་ཚིག་རྐང་དང་པོའི་སྐབས་སུ་ཚོགས་ཞིང་གི་གཙོ་བོ་རང་གི་རྩ་བའི་བླ་མ་རྒྱལ་བ་ཚེ་དང་ཡེ་ཤེས་དཔག་ཏུ་མེད་པར་གསལ་བའི་སྐུའི་ཆ་ལས་བདུད་རྩི་སྣ་ལྔ་འོད་ཟེར་དང་བཅས་པའི་རྒྱུན་བབས།  སྤྱི་བོ་ནས་ཞུགས།  སྔོན་ཐོག་མ་མེད་པ་ནས་བསགས་པའི་སྡིག་སྒྲིབ་ནད་གདོན་དང་བཅས་པ་སྦྱངས།  ལུས་དྭངས་གསལ་འོད་ཀྱི་རང་བཞིན་ཅན་དུ་གྱུར།  ཚེ་དང་བསོད་ནམས་ལུང་རྟོགས་ཀྱི་ཡོན་ཏན་ཐམས་ཅད་འཕེལ་ཞིང་རྒྱས།  ཁྱད་པར་བདུད་བཞི་དང་འཆི་བདག་གི་བདུད་ཀྱི་འཇིགས་པ་ལས་རྒྱལ་ནས་འཆི་བ་མེད་པ་ཚེའི་རིག་འཛིན་ཐོབ་པའི་མོས་པ་བྱེད།  ཚིག་རྐང་གཉིས་པའི་སྐབས་སུ་སླར་ཡང་ཚོགས་ཞིང་གི་རྒྱལ་བ་ཚེ་དཔག་མེད་ཀྱི་སྐུའི་ཆ་ལས་བདུད་རྩི་འབེབས་པ་སོགས་སྔར་དང་འདྲ།  དེ་བཞིན་དུ་མ་གཅིག་གྲུབ་པའི་རྒྱལ་མོ་ནས་བཟུངས་ཏེ་རང་གི་རྩ་བའི་བླ་མའི་བར་གྱི་གསོལ་འདེབས་ཀྱི་ཚིག་རེ་རེ་འདོན་པ་དང་མཉམ་དུ་གསོལ་བ་འདེབས་ཡུལ་གྱི་བླ་མ་རྣམས་ཀྱི་སྐུའི་དོན་སྤྱི་གསལ་བར་དམིགས་ནས་བདུད་རྩི་འབེབས་སྦྱངས་སོགས་སྔར་དང་འདྲ།  དེ་ནས་མདུན་གྱི་ཚོགས་ཞིང་རྣམས་ཀྱི་གཙོ་བོ་རྒྱལ་བ་ཚེ་དཔག་མེད་གཙོ་བོར་གྱུར་པའི་བླ་མ་སངས་རྒྱས་རྣམས་ལ་རང་གཞན་རྣམས་སྡུག་བསྔལ་རྒྱུ་བཅས་ལས་སྐྱོབ་པའི་ནུས་པ་ཡོད་པར་ཤེས་ཤིང་ཡིད་ཆེས་ཀྱི་ངེས་པ་དྲངས་ནས་འཁོར་བ་ལས་སྐྱོབ་པར་བྱེད་པའི་སྐྱབས་སྟོན་པ་པོ།  དེ་རྣམས་ཀྱི་ཐུགས་རྒྱུད་ལ་ཡོད་པའི་འགོག་བདེན་དང་།  ཞལ་ནས་གསུངས་པའི་ཆོས་རྣམས་ལ་སྐྱབས་དངོས།  ཐེག་ཆེན་གྱི་དགེ་འདུན་ལ་སྐྱབས་བསྒྲུབ་པའི་ཟླ་གྲོགས་ཀྱི་ཚུལ་དུ་ངེས་པར་བྱས་ནས།  བླ་མ་སངས་རྒྱས་ཆོས་དང་ཚོགས་མཆོག་ལ།  ། ཞེས་སོགས་སྐྱབས་འགྲོ་ནན་ཏན་དུ་དམིགས་པ་དང་བཅས་ལན་གསུམ་བརྗོད་ཅིང་།  ལན་རེ་བརྗོད་པ་དང་དུས་མཉམ་དུ་ཚོགས་ཞིང་རྣམས་ཀྱི་སྐུའི་ཆ་ལས་བདུད་རྩི་སྣ་ལྔ་འོད་ཟེར་དང་བཅས་པའི་རྒྱུན་བབས།  རང་གཞན་གྱི་ལུས་ལ་ཞུགས་པས་སྐྱབས་ཡུལ་རྣམས་ལ་བརྟེན་ནས་བསགས་པའི་སྡིག་སྒྲིབ་ཐམས་ཅད་སྦྱངས།  ལུས་དྭངས་གསལ་འོད་ཀྱི་རང་བཞིན་ཅན་དུ་གྱུར།  སྐྱབས་ཡུལ་རྣམས་ཀྱི་སྐྱབས་འོག་ཏུ་ཆུད་པའི་མོས་པ་བྱ།  དེ་ནས་ཆོ་ག་དང་བསྟུན་པའི་དམིགས་རིམ་ནན་ཏན་དང་བཅས་བཏོན་ནས་བཟླས་པའང་བྱས་ཏེ་བཟླས་པ་ཟིན་མ་ཐག་རང་གི་རྩ་བའི་བླ་མ་རྒྱལ་བ་ཚེ་དཔག་མེད་དང་དབྱེར་མ་མཆིས་པ་ལ་དམིགས་ནས་ཐུགས་རྗེ་བསྐུལ་བའི་གསོལ་བ་འདི་ལྟར་གདབ་པར་བྱའོ།  ། ༈ན་མོ་གུ་རུ་མཉྫུ་གྷོ་ཥཱ་ཡ།  རབ་འབྱམས་རྒྱལ་བ་འདུས་པའི་བདག་ཉིད།  ། མཁྱེན་བརྩེའི་གཏེར་གྱུར་པློ་བཟང་གྲགས་པའི།  ། བསྟན་པའི་སྲོག་ཤིང་ཐམས་ཅད་མཁྱེན་གཟིགས།  ། རྗེ་བཙུན་བློ་བཟང་དཔལ་ལྡན་ཡེ་ཤེས།  ། ཡུན་རིང་ཤུགས་དྲག་གསོལ་བ་འདེབས་སོ།  ། འཁོར་བའི་རྒྱ་མཚོ་གཏིང་མཐའ་མེད་པར།  ། ཐོག་མེད་དུས་ནས་མཐའ་མེད་འཁྱམས་པའི།  ། ཉམ་ཐག་བདག་དང་མར་གྱུར་འགྲོ་ཚོགས།  ། ཐུགས་རྗེའི་ལྕགས་ཀྱུས་མྱུར་དུ་ཕྱུངས་ཤིག། སྔོན་བྱོན་སངས་རྒྱས་གྲངས་མེད་རྣམས་ཀྱི།  ། སྐུ་ཡི་སྣང་བ་མི་མངོན་གྱུར་ཚེ།  ། ཐ་མལ་(༩)མིག་ལ་མངོན་པའི་གཟུགས་སྐུ།  ། སྟོན་མཛད་བློ་བཟང་དཔལ་ལྡན་ཡེ་ཤེས།  ། ལན་ཅིག་མིན་པར་ལུས་ཀྱིས་བཏུད་ནས།  ། རྒྱུན་རིང་ཤུགས་ཀྱིས་གསོལ་བ་འདེབས་སོ།  ། ད་ལྟའི་སྐུའི་སྣང་ཡོལ་བ་མེད་པར།  ། རྟག་ཏུ་རྗེས་སུ་འཛིན་པར་མཛོད་ཅིག། སྔོན་ཆད་སྡིག་པ་བཤགས་པའི་ང་རོ།  ། ཤུགས་དྲག་མཆི་མས་བརྣགས་པའི་རྒྱུན་གྱིས།  ། སངས་རྒྱས་ལག་ཏུ་གཏོད་པའི་གསུང་གི།  ། བཀའ་དྲིན་དྲན་པས་གསོལ་བ་འདེབས་སོ།  ། ཆོས་ཀྱི་སྒྲ་དབྱངས་དཔག་ཏུ་མེད་པ།  ། གངྒཱའི་རྒྱུན་བཞིན་ཆད་པ་མེད་པར།  ། གདུལ་བྱའི་ཁམས་དང་བསམ་པ་ཇི་བཞིན།  ། རྟག་པར་བསྐོར་ཅིང་བཞུགས་པར་མཛོད་ཅིག། ཚད་མེད་གཞལ་དཀའི་སྐུ་ཡི་དྲིན་ཚོགས།  ། བརྗེད་མེད་སེམས་ཀྱི་ཡུལ་དུ་དྲན་ཅིང་།  ། འགྱུར་པ་མེད་པའི་དད་པའི་དབང་གིས།  ། རྩེ་གཅིག་སྙིང་ནས་གསོལ་བ་འདེབས་སོ།  ། རྣམ་པར་དག་པའི་ཐུགས་ཀྱི་བརྩེ་བས།  ། ནམ་ཡང་འདོར་བ་མེད་པར་གཟིགས་ལ།  ། འཁོར་བའི་གནས་ལས་འདྲེན་པར་མཛོད་ཅིག། ལས་ངན་རྦ་ཀློང་དྲག་ཏུ་འཁྲུག་ཅིང་།  ། སྡུག་བསྔལ་གསུམ་གྱི་ཆུ་སྲིན་འཛིན་འཁྲིས།  ། བར་མཚམས་མེད་པར་ཁྱབ་པའི་ཆུ་ཀླུང་།  ། བཟོད་དཀའ་འདི་ལས་སྒྲོལ་བའི་དེད་དཔོན།  ། རྗེ་བཙུན་བློ་བཟང་དཔལ་ལྡན་ཡེ་ཤེས།  ། མཛེས་པའི་སྐུ་དང་འཇམ་པའི་གསུང་སྙན།  ། རྙོག་མེད་གྱུར་པའི་ཐུགས་ཀྱི་ཡོན་ཏན།  ། ཤིན་ཏུ་དྲན་པས་གསོལ་བ་འདེབས་སོ།  ། ས་ཆེན་རིལ་བུའི་གཞལ་ཡུལ་སྤངས་པའི།  ། དྲིན་ཆེན་མ་རྒན་སྡུག་བསྔལ་མེས་བསྲེགས།  ། ཐུགས་རྗེའི་ཆབ་ཀྱིས་བཅིལ་བར་མཛད་པའི།  ། ཐུགས་བརྩེའི་བདག་ཉིད་རྗེ་བཙུན་བླ་མ།  ། བཀའ་དྲིན་རྗེས་སུ་ཡང་ཡང་དྲན་པས།  ། གསོལ་བ་འདེབས་སོ་བྱིན་གྱིས་རློབས་ཤིག། པད་དཀར་ལྟར་བསྔགས་ཤཱཀྱའི་རྒྱལ་པོའི།  ། བསྟན་པའི་སྙིང་པོ་འཇམ་མགོན་བླ་མའི།  ། རིང་ལུགས་སྲོག་ཤིང་བསྟན་པའི་བདག་པོ།  ། གསོལ་བ་འདེབས་སོ་ཐུགས་རྗེས་བཟུངས་ཤིག། ཉི་མའི་གཉེན་མཆོག་མཆོག་ཟུང་ལ་སོགས།  ། གཞན་ཕན་གཏེར་གྱུར་པཎ་གྲུབ་མཐའ་ཡས།  ། བྱོན་པ་རྣམས་ཀྱི་ཐུགས་རྗེས་བོར་བའི།  ། འགྲོ་བ་ཉོན་མོངས་འགྲིབ་ཀྱིས་ལོང་རྣམས།  ། ཐར་པར་འཁྲིད་མཛད་ལོང་ཁྲིད་མཁན་པོ།  ། བདག་ཅག་རྣམས་ཀྱི་ངོ་དང་མཐུན་པར།  ། ངུར་སྨྲིག་གར་གྱིས་རོལ་པའི་ཚུལ་ཅན།  ། རྗེ་བཙུན་བློ་བཟང་བསྟན་པའི་བདག་པོ།  ། དཔལ་ལྡན་ཡེ་ཤེས་ཞེས་གྲགས་བླ་མར།  ། ལུས་ངག་ཡིད་གསུམ་བཏུད་པའི་ཤུགས་ཀྱི།  ། རྒྱུན་དང་ལྡན་པའི་གསོལ་བ་འདེབས་པས།  ། མྱུར་དུ་བྱིན་གྱིས་རློབ་པར་མཛོད་ཅིག། ཆེར་སྙིགས་དུག་གིས་ཡིད་རབ་མྱོས་པས།  ། ལེགས་དང་ཉེས་པའི་ཚུལ་ལ་རྨོངས་ཤིང་།  ། བདེ་བ་འདོད་ཀྱང་སྡུག་བསྔལ་ལེན་རྣམས།  ། བདེ་ལ་འགོད་མཛད་རྩ་བའི་བླ་མ།  ། དེ་ལྟའི་ཚུལ་གྱི་བཀའ་དྲིན་དྲན་པས།  ། རྩེ་གཅིག་གསོལ་བ་འདེབས་སོ་ཐུགས་རྗེའི།  ། སྤྱན་གྱིས་གཟིགས་ལ་བདག་དང་ཕ་མའི།  ། ཚོགས་རྣམས་འཁོར་བའི་གནས་ལས་དྲོངས་ཤིག། དང་པོ་བླ་མ་བསྟེན་པའི་ཚུལ་ནས།  ། རྡོ་རྗེ་ཐེག་པའི་ལམ་ལས་མི་སློབ།  ། ཟུང་འཇུག་མངོན་དུ་བྱེད་པའི་བར་གྱི།  ། ལམ་བཟང་གསལ་མཛད་བཀའ་དྲིན་གསུམ་ལྡན།  ། ཁྱབ་བདག་རྡོ་རྗེ་འཛིན་པ་ཆེན་པོར།  ། གཟུ་བོར་གནས་པའི་བློ་ཡི་དད་(༡༠)པས།  ། གསོལ་བ་འདེབས་སོ་གསོལ་བ་འདེབས་སོ།  ། བྱིན་གྱིས་རློབས་ཤིག་བྱིན་གྱིས་རློབས་ཤིག། བདག་ཅག་རྣམས་ཀྱི་རང་རྒྱུད་དམུ་རྒོད།  ། སངས་རྒྱས་རང་རྒྱལ་ཉན་ཐོས་གཞན་གྱིས།  ། མ་བཏུལ་འདུལ་བར་ཤིན་ཏུ་དཀའ་རྣམས།  ། བྱང་སེམས་ཆུ་ཡིས་བསམ་པར་ལེགས་མཛད།  ། ཕན་པའི་ཐུགས་ཅན་ཐུགས་རྗེ་ཆེན་པོ།  ། མགོན་མེད་རྣམས་ཀྱི་མགོན་གྱུར་སྐྱབས་གཅིག། བསྟན་པའི་བདག་པོ་དཔལ་ལྡན་ཡེ་ཤེས།  ། ཡིད་ཆེས་དད་པས་གསོལ་བ་འདེབས་སོ།  ། འབྲས་དུས་ལྷ་ཡི་སྐུ་རུ་རང་ཉིད།  ། རྣམ་པར་བསྒོམས་པས་སྐྱེ་འཆི་བར་དོ།  ། ལམ་དང་འབྲས་བུའི་སྐུ་རུ་སྒྱུར་བྱེད།  ། རིམ་པ་དང་པོ་གསལ་བར་སྟོན་མཛད།  ། རྗེ་བཙུན་རྡོ་རྗེ་འཆང་དབང་ཁྱེད་ལ།  ། གདུང་བའི་དབྱངས་ཀྱིས་གསོལ་བ་འདེབས་སོ།  ། བྱིན་རླབས་མྱུར་བ་མྱུར་བ་ཉིད་དུ།  ། རྒྱུད་ལ་ངེས་པར་འཇུག་པར་མཛོད་ཅིག། འོད་གསལ་ཉི་མ་སྙིང་གི་དབུས་སུ།  ། ཀུན་ཏུ་འཆར་བྱེད་རིམ་པ་གཉིས་པའི།  ། ཚུལ་ལ་བདག་སོགས་ངེས་པར་ཁྲིད་ནས།  ། རྡོ་རྗེ་འཆང་གི་གོ་འཕང་སྩོལ་མཛད།  ། གསོལ་བ་འདེབས་སོ་ལམ་བཟང་འདི་ལས།  ། རྣམ་དག་སྒྱུ་མའི་སྐུ་རུ་ལངས་ནས།  ། སེམས་ཅན་ཀུན་གྱི་དོན་དུ་ཟུང་འཇུག། མངོན་དུ་འགྱུར་པར་བྱིན་གྱིས་རློབས་ཤིག། སྡང་དང་དད་པའི་སེམས་ཅན་ཀུན་ལ།  ། ཉེ་རིང་མེད་པར་ཕན་བདེའི་ལམ་བཟང་།  ། ལེགས་པར་སྩོལ་མཛད་ཐམས་ཅད་མཁྱེན་གཟིགས།  ། ཁྱེད་ལ་གདུང་བས་གསོལ་བ་འདེབས་ཀྱིས།  ། འཁོར་བའི་གནས་འདི་མྱུར་དུ་ཟད་ནས།  ། རྫོགས་སངས་རྒྱས་སུ་འགྲོ་ཚོགས་ཀུན་ཀྱང་།  ། བདུད་སྡེ་བཅོམ་ནས་འཁོད་པའི་དཔལ་དེ།  ། ལེགས་པར་མྱུར་དུ་སྩོལ་བར་མཛོད་ཅིག། མཐའ་མེད་ངན་འགྲོའི་གཡང་ས་དག་ནས།  ། ཐར་པར་བགྲོད་པའི་ཐེམ་སྐས་སྟོན་མཛད།  ། རྗེ་བཙུན་རྡོ་རྗེ་འཆང་དབང་ཁྱེད་མཁྱེན།  ། ཐུགས་རྗེའི་སྤྱན་གྱིས་རྟག་ཏུ་གཟིགས་ཤིག། བདག་དང་མར་གྱུར་འགྲོ་བའི་ཚོགས་རྣམས།  ། ཁྱེད་མིན་སྐྱབས་གཞན་གཏན་ནས་མེད་པས།  ། འདི་དང་ཕྱི་མ་བར་དོ་ཀུན་ཏུ།  ། ལེགས་པར་ཐུགས་ཀྱི་ཡུལ་དུ་དགོངས་ཤིག། འདི་ལྟར་བཀའ་དྲིན་དྲན་པའི་གདུང་དབྱངས།  ། ཤུགས་དྲག་དང་བཅས་གསོལ་བ་བཏབ་པས།  ། འགྲོ་ཀུན་དོན་དུ་རྣམ་མཁྱེན་གོ་འཕང་།  ། མྱུར་བ་མྱུར་བར་འགྲུབ་པར་མཛོད་ཅིག། ཅེས་གདུང་ཤུགས་དྲག་པོས་གསོལ་བ་བཏབ་ནས།  དེའི་རྗེས་སུ།  སྲས་བཅས་རྒྱལ་བ་ཀུན་གྱི་བྱིན་རླབས་དང་།  ཞེས་སོགས་ཆོ་གའི་ཚིག་འགྲོས་རྣམས་ལ་འཇུག་པར་བྱའོ།  ། ཞེས་པ་འདི་ནི་བྱང་བ་དཀའ་བཅུ་བློ་བཟང་སྨོན་ལམ་ནས་འདི་ལྟ་བུ་ཞིག་དགོས་ཞེས་བསྐུལ་བ་ལ་བརྟེན་ནས་༧ཤཱཀྱའི་བཙུན་པ་བློ་བཟང་དཔལ་ལྡན་ཡེ་ཤེས་ཀྱིས་བགྱིས་པའོ།